## Naputak o utvrđivanju postupka i kriterija za provedbu odluke o dodjeli tržišne kompenzacije za prodani ulov riba i drugih morskih organizama

### NN 32/2011 (18.3.2011.), Naputak o utvrđivanju postupka i kriterija za provedbu odluke o dodjeli tržišne kompenzacije za prodani ulov riba i drugih morskih organizama

MINISTARSTVO POLJOPRIVREDE, RIBARSTVA I RURALNOG RAZVOJA

733

Na temelju članka 17. Zakona o sustavu državne uprave (»Narodne novine«, br. 75/93, 48/99, 15/00, 127/00, 59/01, 199/03 i 79/07) i točke V. Odluke o dodjeli tržišne kompenzacije za prodani ulov riba i drugih morskih organizama, koju je donijela Vlada Republike Hrvatske na sjednici održanoj 30. prosinca 2010. (klasa: 324-03/10-01/02, urbroj: 5030112-10-1) ministar poljoprivrede, ribarstva i ruralnog razvoja donosi

NAPUTAK

O UTVRĐIVANJU POSTUPKA I KRITERIJA ZA PROVEDBU ODLUKE O DODJELI TRŽIŠNE KOMPENZACIJE ZA PRODANI ULOV RIBA I DRUGIH MORSKIH ORGANIZAMA

I.

Ovim Naputkom se propisuje postupak i kriteriji za dodjelu tržišne kompenzacije za prodani ulov riba i drugih morskih organizama, osim plave ribe, spužava i koralja (u daljnjem tekstu: tržišna kompenzacija) koja se isplaćuje u 2011. godini.

Područje primjene

II.

Ovaj Naputak se primjenjuje u postupku administrativne kontrole Zahtjeva za dodjelu tržišne kompenzacije (u daljnjem tekstu: Zahtjev).

Zahtjev obuhvaća Priloge i dokumentaciju propisanu ovim Naputkom.

Zahtjev može biti pojedinačni Zahtjev ili skupni Zahtjev.

Pojedinačni Zahtjev podnosi korisnik pojedinac, a skupni Zahtjev podnosi ribarska zadruga.

Korisnik tržišne kompenzacije

III.

Korisnik pojedinac i korisnik za kojeg Zahtjev podnosi ribarska zadruga je pravna i fizička osoba koja posjeduje povlasticu za obavljanje gospodarskog ribolova na moru sukladno Zakonu o morskom ribarstvu (»Narodne novine«, br. 56/10 i 127/10), uz uvjet udovoljavanja kriterijima propisanim ovim Naputkom.

Ribarska zadruga mora biti priznata od strane Ministarstva poljoprivrede, ribarstva i ruralnog razvoja sukladno Zakonu o strukturnoj potpori i uređenju tržišta u ribarstvu (»Narodne novine«, br. 153/09 i 127/10) i Pravilniku o ribarskim zadrugama (»Narodne novine«, br. 48/10).

Korisnik mora ostvariti ukupan promet od prodane ribe i drugih morskih organizama, osim plave ribe, spužava i koralja, u najmanjem iznosu od 50.000,00 kuna (sa PDV-om) polugodišnje, odnosno 100.000,00 kuna (s PDV-om) godišnje.

Korisnik pojedinac i korisnik za kojeg Zahtjev podnosi ribarska zadruga mora u trenutku prijave imati uredno ispunjene sve obveze propisane Zakonom o morskom ribarstvu (»Narodne novine«, br. 56/10 i 127/10) i podzakonskim propisima donesenima na temelju njega.

Iznos tržišne kompenzacije

IV.

Tržišna kompenzacija dodjeljuje se:

– u iznosu od 14% po izdanom računu za prodanu količinu ribe i drugih morskih organizama, osim plave ribe, spužava i koralja, ako korisnik podnosi pojedinačni Zahtjev,

– u iznosu od 24% po izdanom računu za prodanu količinu ribe i drugih morskih organizama, osim plave ribe, spužava i koralja, ako ribarska zadruga podnosi skupni Zahtjev.

Zahtjev za dodjelu tržišne kompenzacije

V.

Zahtjev se podnosi Ministarstvu poljoprivrede, ribarstva i ruralnog razvoja – Upravi ribarstva, nadležnoj Područnoj jedinici (u daljnjem tekstu: Područna jedinica).

Zahtjev se podnosi polugodišnje i to na sljedeći način:

1. za ostvareni polugodišnji promet u najmanjem iznosu od 50.000,00 kuna:

– za razdoblje od 1. srpnja do 31. prosinca 2010. godine – najkasnije do 31. siječnja 2011. godine;

– za razdoblje od 1. siječnja do 30. lipnja 2011. godine – najkasnije do 31. srpnja 2011. godine.

2. za ostvareni godišnji promet u najmanjem iznosu od 100.000,00 kuna za razdoblje od 1. siječnja do 31. prosinca 2010. godine – najkasnije do 31. siječnja 2011. godine.

Skupni Zahtjev

VI.

Ribarska zadruga može podnijeti skupni Zahtjev samo za one količine riba i drugih morskih organizama koje su prodane putem te ribarske zadruge.

Potrebna dokumentacija

VII.

Korisnik je dužan priložiti sljedeću dokumentaciju:

a) pravilno ispunjen Prilog 1.;

b) ako Zahtjev podnosi ribarska zadruga i pravilno ispunjen Prilog 2.;

c) pravilno ispunjen Prilog 3., a sukladno priloženim računima i otpremnicama te očevidnicima/izvješćima o ulovu;

d) preslike računa za prodanu i isporučenu količinu i preslike otpremnica ovjerenih potpisom i žigom kupca, uz čitljivo ispisano velikim pisanim slovima ime i prezime kupca, odnosno primatelja isporučene količine, a kod izvoza potrebno je priložiti i presliku carinske deklaracije;

e) preslike računa ako su ribe i drugi morski organizmi iz točke I. ovog Naputka stavljeni u promet putem maloprodaje ili presliku popisa robe sukladno posebnom propisu (obrazac KP).

Administrativna kontrola

VIII.

Administrativnu kontrolu provode djelatnici Područne jedinice, kontrolom Zahtjeva te usporedbom podataka iz Zahtjeva s podacima iz dostavljenih računa, otpremnica i carinskih deklaracija i podacima iz očevidnika/izvješća o ulovu unesenih u elektronsku bazu podataka koju vodi Ministarstvo te podacima o ribarskim zadrugama.

IX.

Ukupna količina ribe i drugih morskih organizama, osim plave ribe, spužava i koralja prikazana u preslikama računa/otpremnica/carinskih deklaracija iz točke VII. ovoga Naputka ne može prelaziti količinu navedenu u očevidnicima/izvješćima o ulovu.

Očevidnici/izvješća, za razdoblje za koje se podnosi Zahtjev, trebaju biti dostavljani sukladno Zakonu o morskom ribarstvu (»Narodne novine«, br. 56/10 i 127/10) i podzakonskim aktima.

Ukoliko ukupna količina iz stavka 1. ove točke prelazi količinu navedenu u očevidnicima i ukoliko očevidnici/izvješća o ulovu nisu dostavljani sukladno stavku 2. ove točke, prema takvom Zahtjevu će se postupiti sukladno točci X. ove Odluke.

X.

Nepotpuni, netočni, nepravovremeni i Zahtjevi podneseni od neovlaštenih osoba neće se uzimati u obzir.

Isplata tržišne kompenzacije

XI.

Sredstva za tržišnu kompenzaciju isplaćivat će se sa stavke u Državnom proračunu Republike Hrvatske A568024 Poticanje poljoprivredne proizvodnje i intervencije na tržištu na žiro-račun korisnika u slučaju pojedinačnog Zahtjeva ili u slučaju skupnog Zahtjeva na žiro-račun Ribarske zadruge.

Ribarska zadruga dužna je u roku od sedam (7) dana isplatiti svim korisnicima za koje je podnijela skupni Zahtjev pripadajući iznos sredstava.

XII.

Prilozi 1., 2. i 3. objavljeni su uz ovaj Naputak i njegov su sastavni dio.

Stupanje na snagu naputka

XIII.

Ovaj Naputak stupa na snagu danom objave u »Narodnim novinama«.

Klasa: 402-01/10-01/407

Urbroj: 525-08-2-0343/11-8

Zagreb, 10. ožujka 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

PRILOG 1.

![](dodatni/414248.jpg)

PRILOG 2.

![](dodatni/414249.jpg)

PRILOG 3.

![](dodatni/414250.jpg)

Naputak, NN 32/2011-733